РЕГЛАМЕНТ (ЕС) № 46/2010 НА КОМИСИЯТА
от 19 януари 2010 година
за дерогация от Регламент (ЕИО) № 3149/92 по отношение на периода за изпълнение в Румъния на плана за разпределяне на хранителни продукти в полза на най-нуждаещите се лица в Европейския съюз за 2009 г.
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1234/2007 на Съвета от 22 октомври 2007 година за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 43, буква ж) във връзка с член 4 от него,
като има предвид, че:
(1)
В член 3, параграф 1 от Регламент (ЕИО) № 3149/92 на Комисията от 29 октомври 1992 г. относно установяване на подробни правила за снабдяването с храна от интервенционни складове в полза на най-нуждаещите се лица в Общността (2) е предвидено, че периодът за изпълнение на годишния план за разпределяне на хранителни продукти започва на 1 октомври и приключва на 31 декември на следващата година. Тъй като възникналите трудности при изтеглянето на запаси от захар в Словакия и приписването им на Румъния в рамките на годишния план за 2009 г., приет с Регламент (ЕО) № 983/2008 на Комисията (3), доведоха до материалната неспособност на Румъния да изпълни годишния си план в срока, определен в Регламент (ЕИО) № 3149/92, е целесъобразно да бъде позволена дерогация от това правило, като срокът за изпълнение в този конкретен случай бъде удължен.
(2)
Изпълнението на годишния план за 2009 г. приключва на 31 декември 2009 г., поради което дерогацията задължително трябва да влезе в сила най-късно на тази дата.
(3)
Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩИЯ РЕГЛАМЕНТ:
Член 1
Чрез дерогация от член 3, параграф 1 от Регламент (ЕИО) № 3149/92 и във връзка със запасите от захар, предоставени на Румъния в рамките на годишния план за 2009 г., периодът за изпълнение на посочения план се удължава до 31 януари 2010 г.
Член 2
Настоящият регламент влиза в сила в деня на публикуването му в Официален вестник на Европейския съюз.
Прилага се от 31 декември 2009 година.
Срокът му на действие изтича на 1 февруари 2010 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 19 януари 2010 година.